|  |
| --- |
| **Smrekové lesy** sú naším najvyššie siahajúcim lesným typom. Rozšírené sú vo vysokých pohoriach Slovenska (v Tatrách, Veľkej Fatre na Muránskej planine a inde) v nadmorskej výške 1 100 až 1 600 m. Dominantnou drevinou je smrek obyčajný, ale vyskytujú sa tu aj ďalšie druhy drevín. Klíma je ešte drsná, ale mrazy i intenzita vetra sú vďaka lesu miernejšie. Vegetačné obdobie je tu veľmi krátke, lebo sneh sa tu drží veľmi dlho. Smrek je významnou hospodárskou drevinou, preto sa často vysádzal i v nižších polohách. Tu však podlieha rôznym kalamitám a škodcom. V smrekových lesoch nachádza svoju potravu množstvo živočíchov ako veverica, tetrov, medveď a tiež mnohé druhy živočíchov listnatých lesov. |
| **Alpínske lúky** sa nachádzajú nad stupňom kosodreviny v nadmorskej výške viac ako 1 800 m (v Tatrách, Nízkych Tatrách, Veľkej a Malej Fatre). Vládne tu chladná a drsná klíma. Sneh sa tu udrží dlho a vegetačné obdobie je veľmi krátke. Preto tu nerastú stromy ani kry. Rastú tu chladnomilné druhy tráv a bylín ako napríklad brusnica, poniklec, plesnivec a iné. Aby prežili, museli sa prispôsobiť, napríklad zakrpateným vzrastom, jemnými chĺpkami alebo sa počas veľmi krátkeho vegetačného obdobia snažia zlákať hmyz výraznou farbou kvetov či vôňou. Na skalách rastú machy a lišajníky. Alpínske lúky sú domovom kamzíkov a svišťov.Pri troche šťastia by ste mohli zbadať krúžiť orla skalného. |
| **Bukové lesy** predstavujú najrozšírenejšie lesné spoločenstvá na Slovensku. Vyskytujú sa v nadmorskej výške 550 – 1 100 m. Hlavnou drevinou je buk lesný, rastú tu však aj javory, jedle a ďalšie dreviny. Buk nemá rád prílišné teplo a sucho, preto sa nižším polohám vyhýba. Bukové lesy obývajú mnohé druhy lesných živočíchov ako je srnčia, jelenia, diviačia zver, líšky, medvede a početné lesné vtáctvo. Bučiny sú intenzívne využívané ako hospodárske lesy, často sú nahrádzané lúkami, pasienkami či ornou pôdou. |
| **Lužné lesy** sú viazané na vysokú hladinu podzemnej vody. V minulosti lemovali väčšinu našich riek a potokov, pokrývali veľkú časť nížin. Dnes však pokrývajú len zlomok ich pôvodnej rozlohy. Najrozšírenejšími drevinami týchto lesov sú vŕby a topole. Na premočenej pôde rastie aj jelša. Lužné lesy poskytujú potravu a úkryt množstvu brehových a vodných živočíšnych druhov ako sú bobry, vodné druhy vtáctva, obojživelníky, a ryby. |
| **Dubové lesy** rastú najmä v nížinách, kotlinách a pahorkatinách do 550 m n. m. Najčastejšie vyskytujúcimi sa drevinami sú viaceré druhy dubov. Vo vyšších polohách nájdeme aj hrab obyčajný. Žije tu veľa diviakov, srncov a lesného vtáctva. V súčasnosti zaberajú tieto lesy len malú plochu. Väčšina z nich bola v minulosti vyrúbaná, pretože rástli na úrodnej pôde vhodnej na pestovanie poľnohospodárskych plodín. |
| **Stupeň kosodreviny** sa nachádza nad hornou hranicou lesa, kde už vďaka drsnej klíme nie sú vhodné podmienky na rast vysokých stromov. Nachádzajú sa najmä v Tatrách, Nízkych Tatrách, Veľkej a Malej Fatre vo výške približne 1 600 až 1 800 m n. m. Vegetácia je hlavne bylinná a krovinná. Z krovín je najviac zastúpená borovica horská – kosodrevina, ktorá tvorí husté porasty. Porasty kosodreviny sú veľmi dôležité, pretože zabraňujú odnosu (erózii) pôdy a vzniku lavín. |